|  |  |  |
| --- | --- | --- |
| **Elem tartalma: Nyitóima** | | Kategória: ima |
| Szerző(k): Kis Domonkos | | Esemény: Tábor |
| Kapcsolódó téma: Szentségek | Kapcsolódó előadás: | |
| Régió: Zagyva | Település: Mátraszőlős | Időpont: 2022.07. |

Kapcsolódó anyagok:

2022\_07\_szentsegek\_ajándékok\_Istentol\_negy\_foeloadas\_ossz\_tabor

2022\_07\_szentsegek\_tema\_es\_esemenyosszegzo\_ossz\_tabor

Törzsanyag:

**Nyitóima**

**Drága Barátom!** (Vagy: **Kedves … !** - **minden** táborozó nevét elmondva)

Úgy vártam már erre a napra! Olyan jó, hogy itt vagy az Én színem előtt a templomban, a Zagyvás táborban!

Tudod, ki vagyok?

Sokan azt gondolják, hogy nem vagyok több, mint egy legenda. Egy mesefigura, gyermekszobor az otthoni, vagy a templomi betlehemben. Barátom, te elhiszed, hogy ma is épp úgy képes vagyok csodát tenni, mint a földi életemben?! Hiszed, hogy az én nevemben, te magad is képes lehetsz bármikor csodát tenni? Ahogy a Bibliában is írva van: „Minden lehetséges annak, aki hisz”! Arra hívlak ma, hogy tedd le elém mindenedet. - Barátom, én képes vagyok csodát tenni. Nézz most rám! Valamit tudnod kell rólam!

Ha a szüleid ok nélkül leszidnak, tudnod kell, hogy én nem ilyen Atya vagyok.

Ha elkeseredsz, mert a rokonaid nem értenek meg, tudj róla, hogy én nem ilyen testvér vagyok.

Ha a barátodban csalódsz, kérlek, ne felejtsd el, hogy én nem ilyen barát vagyok.

Ha az iskolában, vagy közösségben kinevetnek a társaid, emlékezz rá, hogy én nem ilyen társ vagyok.

Ha a tanáraid szándékosan igazságtalanok veled - tudd: én másfajta tanító vagyok.

Ha a plébániádon a pappal igazságtalanul összetűzésbe kerültél - én nem ilyen pásztor vagyok.

Ha nem vagy megelégedve a polgármesterrel, a miniszterelnökkel, vagy valamelyik államférfival – én nem ilyen vezető vagyok.

Ha nem vagy megelégedve saját magaddal, akár a külső, akár a belső tulajdonságaiddal. Ha szorongsz, mert nem tartod magad elég jónak az életre, mindenképp tudnod kell, hogy ez a hang benned NEM Én vagyok.

Hogy ki vagyok Én?  
Barátom! Engedd meg, hogy bemutatkozzak neked!

Én vagyok az Út! Út a boldogság felé. Hidd el, tudom mi a jó neked, hisz én teremtettelek. Örömteli tervem van veled. Készen állsz, hogy megismertessem veled? Mikor vághatunk bele?

Én vagyok az Igazság! Ne félj, az én országomhoz nem tartoznak rendbontók. Itt nincsen senki és semmi, ami közénk állna. Figyelek rád. Figyelek az igényeidre. Mérhetetlenül értékes vagy a szememben. Hiszen meghaltam érted a kereszten. Azért, hogy neked életed legyen. Adj nekem mindent, ami gátol abban, hogy szeress!

Én vagyok az Élet. Meg vagy elégedve a jelenlegi életeddel? Hidd el nekem, az az élet, amit velem élhetsz, százszor annyi örömet és békét jelent, mint amit nélkülem éltél. Akik bennem élnek, szabadnak mondják magukat. Mert ha megfáradnak az élet terheiben, nálam mindig megpihenhetnek.

Fontos vagy nekem! Nem is tudod, mennyire! Azért alkottalak, hogy egy csodálatos tervet valósíthassak meg általad a világban. Ha felfedezed és követed ezt az utat, boldogabb lehetsz mint bárhol máshol.

Ne hagyd, hogy a lustaság, a tanulás, a másoknak való megfelelés kényszere, vagy bármilyen rossz szokásod bilincse fontosabb legyen neked, mint Én! Ha bennem bízol, én képes vagyok csodát tenni az életedben. Adj nekem mindent, és segítek neked a terheid viselésében.

Legyen ez a tábor egy új kezdet a számodra! Sokmindent tartogatok neked erre a hétre. Nyitott vagy rá? Én itt leszek veled. Szólok hozzád! Várok rád!

Barátod:

**Jézus**

Eszközigény: